## Pravilnik o načinu utvrđivanja visine kredita za stambeno zbrinjavanje HRVI Domovinskog rata i članova obitelji poginuloga, umrloga, zatočenoga ili nestaloga hrvatskog branitelja

### NN 51/1997 (16.5.1997.), Pravilnik o načinu utvrđivanja visine kredita za stambeno zbrinjavanje HRVI Domovinskog rata i članova obitelji poginuloga, umrloga, zatočenoga ili nestaloga hrvatskog branitelja

# **MINISTARSTVO RAZVITKA I OBNOVE**

Na temelju članka 16. Uredbe o mjerilima za stambeno zbrinjavanje HRVI
Domovinskog rata i članova obitelji poginuloga, umrloga, zatočenoga ili
nestaloga hrvatskog branitelja ("Narodne novine", broj 36/97), ministar
razvitka i obnove donosi

## **PRAVILNIK**

### **O NAČINU UTVRĐIVANJA VISINE KREDITA ZA STAMBENO ZBRINJAVANJE HRVI DOMOVINSKOG RATA I ČLANOVA OBITELJI POGINULOGA, UMRLOGA, ZATOČENOGA ILI NESTALOGA HRVATSKOG BRANITELJA**

Članak 1.

Ovim Pravilnikom utvrđuju se karakteristike i vrijednost etalonskog
stana, te način određivanja izračunske cijene po m2 etalonskog stana za
svaku županiju, za potrebe utvrđivanja visine kredita za stambeno zbrinjavanje
HRVI Domovinskog rata i članova obitelji poginuloga, umrloga, zatočenoga
ili nestaloga hrvatskog branitelja.

Članak 2.

Etalonskim stanom, u smislu ovoga Pravilnika, razumijeva se stan u etalonskoj
stambenoj građevini izgrađenoj prema važećim tehničkim propisima i normativima
čije su osnovne karakteristike:

**1. Konstrukcija objekta s pokrovom:**

konstrukcija objekta oslonjena na trakaste temelje ili temelje samce
izvedene od betona ili armiranog betona. Zidovi izvedeni od blok-opeke
obetonskim serklažima ili od armiranog betona. Stropovi izvedeni kao puna
ploča ili polumontažna stropna konstrukcija. Stubište izvedeno od armiranog
betona. Krovište je od drvenih grednika. Krov pokriven crijepom.

**2. Pregrade:**

pregradni zidovi izvedeni od pune iil šuplje opeke u debljini od 7-12
cm.

**3. Fasada:**

fasada izvedena od toplinske izolacije (okipor 5 cm i kamena vuna 5
cm ili toplinska žbuka 6 cm) i završni sloj plastične žbuke.

**4. Vrata:**

vrata izrađena od drvenog sendviča obložen hrastovim furnirom. Dovratnik
izrađen od smrekova drveta I. klase. Krilo oličeno lakom, a dovratnici
lazurnom bojom ili lakom.

**5. Prozori:**

prozori izrađeni od smrekovog drveta I klase, ostakljeni izo-staklom
(5/12/5), te zaštićeni lazurnom bojom ili oličeni lakom za drvo. Na prozorima
izvedena sunčana zaštita od *"eslinger" PVC roleta.*

**6. Limarija:**

limarija izrađena od pocinčana lima, sastoji se od žljebova, rubnih
lajsni, opšava dimnjaka, odvodnih cijevi i prozorskih klupčica.

**7. Podovi:**

podovi izvedeni od lamel parketa na estrih podlozi na 85% površine stana,
na 15% površine stana podovi izvedeni od keramičkih pločica.

**8. Zidna obloga:**

zidna obloga izvodi se od produžene žbuke i keramičkih pločica u kupaonici,
WC-u i kuhinji.

**9. Vodovod:**

vodovod izveden od pocinčanih zaštićenih (filc trakom) cijevi priključenih
na vodovodnu mrežu, na sve ispuste (umivaonik, sudoper, kada i sl.) montirana
kromirana dvoručna armatura. Sanitarija izvedena od bijele keramike, osim
kade koja je limena. U WC montiran plastični niskomontažni kotlić, a u
kupaoni odvodna armatura holonder slavina za priključak stroja za pranje
rublja.

**10. Kanalizacija:**

temeljni razvod kanalizacije izveden od lijevanoželjeznih cijevi, a
ostali razvodi od PVC cijevi.

**11. Električna instalacija:**

a) instalacija jake struje:

- napajanje električnom energijom iz niskonaponske

 kabelske mreže

- izveden glavni priključni ormarić i glavna razvodna  ploča

- razvod instalacije P-vodičima u plastičnim cijevima

- broj priključnica i razvodnih mjesta po DUSI-normi

b) instalacija slabe struje;

- izvedene TV i UKV instalacija, električno zvono,

 portafon, telefonska instalacija

c) gromobranska instalacija:

- izvedena po sistemu Faradejevog kaveza

- spojena sa zaštitnim uzemljenjem

- međusobno povezane sve metalne mase

d) zaštitno uzemljenje:

- zaštita od visokog napona izvedena sistemom nulovanja

- u sanitarnom čvoru izvedena instalacija izjednačenja

 potencijala

- instalacija centralnog grijanja spojena na instalaciju  izjednačenja
potencijala

**12. Instalacija grijanja:**

instalacija centralnog grijanja izvedena od crnih cijevi. Grijaće tijelo
je aluminijski radijator. Pogonska jedinica je kotao na kruto gorivo, lož
ulje ili plin. Ugrađen mjerač utroška topline (u svakom stanu). Za centralno
pripremanje tople vode i vode za zagrijavanje izvodi se kotlovnica sa skladištem
za gorivo.

Članak 3.

(1) Izračunska cijena m˛ etalonskog stana sastoji se od zbroja cijene
građenja (pripremni radovi, građevinski radovi, ugradnja i montaža opreme
i gotovih građevinskih elemenata) konstruktivnih elemenata etalonskog stana.

(2) Izračunska cijena m˛ etalonskog stana za županiju u kojoj se stan
kupuje ili gradi utvrđuje se kao umnožak vrijednosti etalonskog stana iz
članka 4. stavka 1. ovog Pravilnika i korekcijskog faktora za odnosnu županiju.

(3) Korekcijski faktor za pojedinu županiju određen je na temelju cijene
resursa u odnosnoj županiji, te se utvrđuje za:

1. Županije: Zagrebačku, Krapinsko-zagorsku, Sisačko-moslavačku, Karlovačku,
Ličko-senjsku, Varaždinsku, Koprivničko-križevačku, Međimursku, Grad Zagreb
1,00

2. Županiju dubrovačko-neretvansku 1,12

3. Županije: Bjelovarsko-bilogorsku, Virovitičko-podravsku, Požeško-slavonsku,
Brodsko-posavsku, Osječko-baranjsku, Vukovarsko-srijemsku 0,97

4. Županije: Zadarsku, Splitsko-dalmatinsku, Šibensko-kninsku, Primorsko-goransku,
Istarsku 1,05

Članak 4.

(1) Vrijednost etalonskog stana utvrđuje ministar razvitka i obnove
početkom svake godine po metodologiji koja je u prilogu ovog Pravilnika
i njegov je sastavni dio (Prilog 2). Ako je koeficijent promjene (Kp) manji
od 1,05, vrijednost etalonskog stana se ne mijenja. Podatak o promjeni
vrijednosti etalonskog stana objavljuje se u "Narodnim novinama".

(2) Vrijednost etalonskog stana u 1977. godini utvrđuje se u iznosu
4.050,00 kuna, po m˛ netto korisne površine stana.

Članak 5.

(1) Visina kredita (K) za kupnju stana ili obiteljske kuće i za izgradnju
obiteljske kuće određuje se kao umnožak vrijednosti etalonskog stana (E)
i korekcijskog faktora za odnosnu županiju (kf) te odgovarajuće površine
stana (P) iz članka 11. Uredbe o mjerilima za stambeno zbrinjavanje HRVI
Domovinskog rata i članova obitelji poginuloga, umrloga, zatočenoga ili
nestaloga hrvatskog branitelja ("Narodne novine", broj 36/97, u daljnjem
tekstu: uredba), po izračunu:

K = (4050,00\*kf)\*P.

(2) Konačni iznos visine kredita iz stavka 1. ovog članka utvrđuje se
u skladu s odredbom članka 15. Uredbe.

Članak 6.

(1) **Stambeni kredit za nadogradnju odnosno nastavak izgradnje obiteljske
kuće** odobrava se za odgovarajuću površinu stana iz članka 11. Uredbe,
prema zapisniku komisije iz članka 17. Uredbe, a shodno kategoriji potrebnih
radova, za:

a) **finalnu etapu izvedbe objekta** (nabava i montaža sanitarija,
armature, rasvjetnih tijela i sl. radovi), po m˛ stambene površine, u iznosu
600,00 kn

ili

b) **djelomičnu etapu unutarnjeg uređenja** (radovi iz kategorije
a, obrada površina zidova i stropova, montaža unutarnje stolarije i djelomični
razvod instalacija), po m˛ stambene površine, u iznosu 1.000,00 kn

ili

c) **etapu unutarnjeg uređenja** (radovi iz kategorije b, te izvedbe
kompletnog razvoda svih instalacija i pregradnih zidova) po m˛ stambene
površine, u iznosu 1.500,00 kn.

2. Kada je za nadogradnju odnosno nastavak izgradnje obiteljske kuće
potrebno izvesti više radova od radova iz stavka 1. ovog članka, visina
kredita ne može se odobriti u iznosu višem od iznosa određenog za etapu
unutarnjeg uređenja (kategorija c).

(3) Obrazac zapisnika iz stavka 1. ovog članka, u prilogu je ovog Pravilnika
i njegov je sastavni dio (Prilog 1).

Članak 7.

(1) **Stambeni kredit za poboljšanje stambenih uvjeta,** odobrava
se za odgovarajuću površinu stana, iz čl. 11. Uredbe, prema zapisniku stručne
komisije, shodno kategoriji potrebnih radova, za:

**A) obnovu radova u završnoj etapi, izvedbe objekta** (radovi ličenja
stolarije i zidova, promjena dijela keramičkih pločica, brušenje i lakiranje
parketa, izmjena dijela armature i izmjena dijela rasvjetnih tijela) po
m˛ stambene površine, u iznosu 360,00 kn

**B) obnovu dijela radova etape unutarnjeg uređenja** (radovi kategorije
A, te radovi zamjene dijela vanjske stolarije, zamjene dijela limarije,
zamjene dijela podova i sl. radove) po m˛ stambene površine, u iznosu 700,00
kn

**C) obnovu radova etape unutarnjeg uređenja** (radovi kategorije
B, te obnovu dijela obloga zidova, zamjenu dijela unutarnje stolarije,
zamjenu kompletne limarije, popravak dijela fasade i sl. radove) po m˛
stambene površine, u iznosu 1.000 kn

(2) Kada je za poboljšanje stambenih uvjeta potrebno izvesti više radova
od radova iz stavka 1. ovog članka, visina kredita ne može se odobriti
u iznosu višem od iznosa određenog za obnovu radova etape unutarnjeg uređenja
(kategorija C).

Članak 8.

**Visina stambenog kredita iz članka 18. i 19. Uredbe, za razliku u
površini stana,** utvrđuje se kao umnožak razlike netto korisne stambene
površine i vrijednosti etalonskog stana iz članka 4. stavka 1. ovog Pravilnika
i odgovarajućeg korekcijskog faktora (kf) iz članka 3. stavka 4. ovog Pravilnika.

Članak 9.

(1) Vrijednost m˛ netto korisne stambene površine kuće ili stana obnovljenog
prema odredbama Zakona o obnovi, utvrđuje se sukladno čl. 21. st. 4. Uredbe,
i to u iznosu od:

A) za unutarnje uređenje (IV etapa obnove) 800,00 kn

B) za izgradnju nove kuće iz temelja (konstrukcija, krovište, vanjski
otvori i unutarnje uređenje - I, II, III i IV etapa obnove) 3000,00 kn

Članak 10.

Ovaj pravilnik stupa na snagu danom donošenja.

Klasa: 370-01/97-01/111
Urbroj: 516-06-97-1
Zagreb, 21. travnja 1997.

Ministar razvitka i obnove
**prof. dr. Jure Radić,** v. r.

Pravilnik, NN 51/1997-762